《钟离中散草书》
宋代·周行己

学书如学禅，心悟笔自到。若非贤达人，安能字画妙。

鸟迹不必传，篆籀亦异好。草圣实奇伟，变化不可料。

张颠号神特，酒酣一脱帽。要识善用心，乃知皆同调。

近世有钟离，笔力绝能绍。不必卫夫人，自是过逸少。

浩如观波澜，划见鲸尾掉。宛转或游龙，突兀忽峰峭。

精逸一何有，信是得其奥。岂但挥端毫，亦足见风操。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。